《忆南园八子 其八 僧智海》
明代·欧主遇

霜落菩提树，月孤诃子林。老僧云既灭，栖云浮以沉。

戒律断荤酒，随缘不染心。禅悦超文字，解悟或长吟。

一往问祖意，曹溪岁月深。依依本师侧，寂寂匡庐岑。

玄言镌诗卷，诵法叶鸣琴。远公莲社约，倡和仙城南。

踰耋形如鹤，卿相存所钦。一旦粤会陷，四大从相侵。

阎浮劫灰尽，王园不可寻。

作者简介：欧主遇，字嘉可，号壶公。顺德人。质敏博学，笃孝友。十赴秋闱不售，明熹宗天启七年（一六二七）中副榜，贡太学，祭酒孔贞运赏异之。主遇乐善好施，明桂王永历二年（一六四八）大饥，倡赈，存活数百家，人戴其德。居平，客来问，宇屦满户外。晚年荐秘书，以病辞免。优游林壑，绝迹公门。曾与陈子壮、黎遂球等复修南园诗社，为南园十二子之一。著有《自耕轩集》、《西游草》、《北游草》及《醉吟草》。清陈伯陶编《胜朝粤东遗民录》卷二有传。